瀟湘二十韻
作者：齊己
朝代：唐

paragraphs: 二水遠難論，從離向坎奔。
冷穿千嶂脈，清過幾州門。
闊去都凝白，傍來盡帶渾。
經游聞舜禹，表裏見乾坤。
浦靜魚閑釣，灣涼鴈自屯。
月來分夜底，雲度見秋痕。
暮氣藏鄰寺，寒濤聒近村。
離騷傳永恨，鼓瑟奏遺魂。
霧擁魚龍窟，槎欹島嶼根。
秋風帆上下，落日樹沈昏。
柳少沙洲缺，苔多古岸存。
禽巢依橘柚，獺逕入蘭蓀。
色自江南絕，名聞海內尊。
吳頭雄莫遏，漢口壯堪吞。
寥泬晴方映，馮夷信忽翻。
渡遙峰翠疊，汀小荻花繁。
勢接湖煙漲，聲和瘴雨歕。
急搖吟客舫，狂濺野人樽。
疎鑿誰窮本，澄鮮自有源。
對茲傷九曲，含濁出崑崙。